นายกรัฐมนตรีและคณะ เดินทางเยือนราชอาณาจักรซาอุดีอาระเบียอย่างเป็นทางการ ระหว่างวันที่ 25-26 มกราคม 2565
นายธนกร วังบุญคงชนะ โฆษกประจำสำนักนายกรัฐมนตรี แถลงผลการประชุมคณะรัฐมนตรีว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีกำหนดการเดินทางเยือนราชอาณาจักรซาอุดีอาระเบีย อย่างเป็นทางการ ระหว่างวันที่ 25 – 26 มกราคม 2565 พร้อมด้วยนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน รวมถึงนายสุชาติ ชมกลิ่น รัฐมนตรีว่าการกระทรวงแรงงาน ตามคำเชิญของเจ้าชายมุฮัมมัด บิน ซัลมาน บิน อับดุลอะซีช อัลซะอูด มกุฎราชกุมาร รองนายกรัฐมนตรีและรัฐมนตรีว่าการกระทรวงกลาโหมซาอุดีอาระเบีย การเยือนครั้งนี้เป็นการเยือนในระดับผู้นำรัฐบาลระหว่างสองประเทศเป็นครั้งแรกในรอบกว่า 30 ปี โดยนายกรัฐมนตรี มีกำหนดเข้าเฝ้าฯและพบหารือกับเจ้าชายมุฮัมมัด บิน ซัลมาน บิน อับดุลอะซีซ อัลซะอูด มกุฎราชกุมาร รองนายกรัฐมนตรีและรัฐมนตรีว่าการกระทรวงกลาโหมซาอุดีอาระเบีย เพื่อส่งเสริมและกระชับความสัมพันธ์ทวิภาคีระหว่างกันนายธนกร กล่าวด้วยว่า นายกรัฐมนตรี ชี้แจงว่า การเดินทางเยือนราชอาณาจักรซาอุดีอาระเบียครั้งนี้เป็นเรื่องที่ดีมาก ซึ่งจะช่วยให้เกิดความเชื่อมั่นและเพิ่มสัมพันธภาพที่ดีต่อกันระหว่างรัฐและประชาชน จึงเป็นเรื่องที่น่ายินดีนายกรัฐมนตรี มีกำหนดการออกเดินทางจากประเทศไทย เช้าวันที่ 25 มกราคม 2565 และกลับถึงไทยช่วงเช้าวันที่ 26 มกราคม 2565 โดยนายธนกร ชี้แจงถึงแนวทางการกักตัวของนายกรัฐมนตรีและคณะ หลังเดินทางกลับจากซาอุดีอาระเบีย ว่า ก่อนเดินทางมีการตรวจวิธี RT-PCR 2 ครั้ง และเมื่อกลับมา นายกรัฐมนตรีและคณะยังมีภารกิจอีกจำนวนมาก รวมถึงระหว่างการอยู่ที่ซาอุดีอาระเบียปฎิบัติภารกิจในสถานที่ปิดและไม่ได้มีการค้างคืน จึงใช้วิธีคล้ายกับ Test &amp; go คือเมื่อมาถึงเมืองไทยจะใช้วิธีการตรวจแบบ RT-PCR จากนั้นสังเกตอาการของตนเองและรักษาระยะห่าง เน้นการประชุมออนไลน์และตรวจ RT-PCR อีกครั้ง ในวันที่ 5 กุมภาพันธ์ 2565 ทุกอย่างเป็นไปตามมาตรการของกระทรวงสาธารณสุขและ ศบค.กำหนด